Del Ponte: Paqja dhe pajtimi në Ballkan kushtëzohen nga vënia në vend e drejtësisë
Kryeprokurorja e Gjykatës së Hagës për krimet e luftës u takua sot me sekretaren amerikane të shtetit Condolica Rajs në Washington
Kryeprokurorja e Gjykatës së Hagës Carla del Ponte tha dje se moskapja dhe strehimi i të akuzuarve për krime lufte Ratko Mladiç dhe Radovan Karaxhiç, vë në rrezik plotësimin e misionit të Gjykatës. Kryeprokurorja del Ponte paralajmëroi se misioni i Gjykatës së Hagës nuk plotësohet nëse mbeten të lirë ish-shefi i ushtrisë së serbëve të Bosnjes, Mlladiç dhe udhëheqësi i serbëve të Bosnjës gjatë kohës së luftës, Karaxhiç. Ajo tha se paqja dhe pajtimi në Ballkan kushtëzohen nga vënia në vend e drejtësisë. Zonja del Ponte deklaroi se nëse ata nuk kapen ajo nuk do të marrë pjesë në ceremonitë përkujtimore për genocidin në Srebrenicë. Kryeprokurorja foli gjithashtu për ndikimin që pati në politikën e Beogradit, videoja që u transmetua në gjyqin e Millosheviçit, ku dokumentohej vrasja e 6 burrave myslimanë të Bosnjës nga njësia ushtarake serbe “Skorpionët”. Ndryshimin ajo e ka parë qartë tek qëndrimi i kryeministrit serb, Vojislav Kostunica: Zonja del Ponte tha se pikërisht tek ky bashkëpunim ajo e mbështet optimizmin se Mlladiçi, për të cilin ajo tha se gjendet në Sërbi, do të arrestohet brenda këtij viti. Kryeprokurorja e Gjykatës për Krime Lufte në ish-Jugosllavi, tha se një nga shtysat më të rëndësishme për bashkëpunim, është interesi i vendeve të Ballkanit për integrim në Bashkimin Evropian. Ajo përmendi rastin e shtyrjes së anëtarësimit të Kroacisë, pasi nuk u kap Ante Gotovina, dhe vlerësoi si organizatën evropiane, ashtu edhe Shtetet e Bashkuara që kanë kushtëzuar ndihmën e tyre dhe integrimin me bashkëpunimin me gjykatën e Hagës. Megjithatë pas takimit, ajo tha për Zërin e Amerikës se nuk e sheh punën e institucionit të saj të lidhur me efektin politik. Kryeprokurorja e Gjykatës së Hagës tha se shumë palë në Ballkan, përfshirë Kosovën, Kroacinë, Serbinë dhe Malin e Zi janë përpjekur t’i portretizojnë paditë si të motivuara politikisht, por shtoi se me kalimin e kohës është vërtetuar se synimi i vetëm i Gjykatës ka qenë vënia në vend e drejtësisë. Ajo tha se padi janë ngritur ndaj serbëve, kroatëve, serbëve të Bosnjës, madje edhe shqiptarëve.